कच्चे तेल के बढ़ते दाम और गिरते रुपये की चिंता में मंगलवार को लगातार पांचवें कार्यदिवस को शेयर बाजारों में गिरावट का रुख रहा. बंबई शेयर बाजार (बीएसई) का सेंसेक्स आज 155 अंक गिरकर 38,157.92 अंक पर बंद हुआ. इस दौरान टिकाऊ उपभोक्ता सामानों, वित्त एवं बैंकिंग क्षेत्र के शेयरों में भारी बिकवाली का जोर रहा. पिछले तीन माह के दौरान शेयर बाजार में लगातार गिरावट का सबसे लंबा दौर है. व्यापक आधार वाले निफ्टी में भी लगातार दूसरे दिन गिरावट का रुख रहा. निफ्टी 62.05 अंक यानी 0.54 प्रतिशत गिरकर 11,520.30 अंक पर बंद हुआ. कच्चे तेल के दाम बढ़ने और रुपये के गिरने से निवेशकों की चिंता बढ़ गई।